钦定古今图书集成/明伦汇编/官常典/第454卷 > 徐晃
## 钦定古今图书集成/明伦汇编/官常典/第454卷 > 徐晃

按《魏志》本传：“晃字公明，河东杨人。为郡吏。从车骑将
军杨奉讨贼有功，拜骑都尉。李傕、郭汜之乱长安也，
晃说奉，令与天子还洛阳，奉从其计。天子渡河至安
邑，封晃都亭侯。及至洛阳，韩暹、董承日争斗，晃说奉
令归太祖，奉欲从之，后悔。太祖讨奉于梁，晃遂归太
祖。太祖授晃兵，使击卷、原武贼，破之，拜裨将军。从征”
吕布，别降布将赵庶、李邹等。与史涣斩眭固于河内。
从破刘备，又从破颜良，拔白马。进至延津，破文丑，拜
偏将军。与曹洪击㶏彊贼祝臂，破之。又与史涣击袁
绍运车于故市，功最多，封都亭侯。太祖既围邺，破邯
郸，易阳令韩范伪以城降而拒守。太祖遣晃攻之，晃
至，飞矢城中，为陈成败。范悔，晃辄降之。既而言于太
祖曰：“二袁未破，诸城未下者，倾耳而听。今日灭易阳，
明日皆以死守，恐河北无定时也。愿公降易阳，以示
诸城，则莫不望风。”太祖善之。别讨毛城，设伏兵掩击，
破三屯。从破袁谭于南皮，讨平原叛贼，克之。从征蹋
顿，拜横野将军。从征荆州，别屯樊，讨中庐、临沮、宜成
贼。又与满宠讨关羽于汉津，与曹仁击周瑜于江陵。
十五年，讨太原反者，围太陵，拔之，斩贼帅商曜、韩遂、
马超等反关右遣晃屯汾阴以抚河东，赐牛酒，令上
先人墓。太祖至潼关，恐不得渡，召问晃。晃曰：“公盛兵
于此，而贼不复别守蒲阪，知其无谋也。今假臣精兵，
渡蒲阪津，为军先置，以截其里，贼可擒也。”太祖曰：“善。”
使晃以步骑四千人渡津，作堑栅，未成，贼梁兴夜将
步骑五千馀人攻晃，晃击走之。太祖军得渡，遂破超
等。使晃与夏侯渊平隃麋汧诸氐，与太祖会安定。太
祖还邺，使晃与夏侯渊平鄜、夏阳馀贼，斩梁兴，降三
千馀户。从征张鲁，别遣晃讨攻椟仇夷诸山氐，皆降
之。迁平寇将军，解将军张顺围，击贼陈福等三十馀
屯，皆破之。太祖还邺，留晃与夏侯渊拒刘备于阳平。
备遣陈式等十馀营绝马鸣阁道，晃别征破之，贼自
投山谷，多死者。太祖闻甚喜，假晃节，令曰：“此阁道，汉
中之险要咽喉也。刘备欲断绝外内，以取汉中，将军
一举克夺贼计，善之善者也。”太祖遂自至阳平，引出
汉中诸军，复遣晃助曹仁讨关羽，屯宛。会汉水暴溢，
于禁等没，羽围仁于樊，又围将军吕常于襄阳。晃所
将多新卒，以羽难与争锋，遂前至阳陵陂屯。太祖复
还，遣将军徐商、吕建等诣晃，令曰：“须兵马集至乃俱
前。”贼屯偃城，晃到，诡道作都堑，示欲截其后，贼烧屯
走。晃得偃城，两面连营，稍前去贼围三丈所，未攻。太
祖前后遣殷署、朱盖等凡十二营诣晃。贼围头有屯，
又别屯四蒙。晃扬声当攻围头屯，而密攻四冢。羽见
四蒙欲坏，自将步骑五千出战。晃击之，退走，遂追陷，
与俱入围，破之，或自投沔水死。太祖令曰：“贼围堑《鹿
角》十重，将军致战全胜，遂陷贼围，多斩首卤。吾用兵
三十馀年，及所闻古之善用兵者，未有长驱径入敌
围者也。且樊襄阳之在围，过于莒、即墨，将军之功逾
孙武、穰苴。”晃振旅还摩陂，太祖迎晃七里，置酒大会。
太祖举卮酒劝晃，且劳之曰：“全樊襄阳，将军之功也。”
时诸军皆集，太祖案行诸营，士卒咸离阵观，而晃军
营整齐，将士驻阵不动。太祖叹曰：“徐将军可谓有周
亚夫之风矣。”文帝即王位，以晃为右将军，进封逯乡
侯。及践阼，进封杨侯，与夏侯尚讨刘备于上庸，破之，
以晃镇阳平，徙封阳平侯。明帝即位，拒吴将诸葛瑾
于襄阳，增邑二百，并前三千一百户。病笃，遗令敛以
时服。性俭约畏慎，将军常远斥候，先为不可胜然后
战，追奔争利，士不暇食。常叹曰：“古人患不遭明君，今
幸遇之，当以功自效，何用私誉为！”终不广交援。太和
元年薨，谥曰壮侯。子盖嗣。